*For andre personer med samme eller liknende navn, se Johan Henrik Andresen*

**Johan Henrik Andresen** (født 25. juli 1961 i Oslo) er en norsk industri- og finansmann. Han jobbet fra 1993 i den familieeide bedriften Tiedemanns Tobakksfabrikk og etablerte i 2001 holdingselskapet Ferd. Johan H. Andresen er en av Norges mest formuende privatpersoner. Frem til hans far døde i 2011 brukte han «jr.» i navnet sitt.

Bakgrunn
--------

Andresen tilhører den såkalte «tobakksgrenen» av slekten Andresen, som tidligere drev Tiedemanns Tobakksfabrikk. Han er sønn av Marianne Ebba Therese Andresen født Bielke og Johan H. Andresen sr. samt barnebarn av Johan H. Andresen. Andresen jr. tok bachelorgrad fra Dartmouth College i 1988 og graden *Master of Business Administration* ved Rotterdam School of Management i Nederland i 1993.

Arbeid
------

Mellom 1989 og 1991 var Andresen ansatt som *Product Manager* i International Paper Co. i USA. Han ble i 1993 partner i Tiedemanns-gruppen, kjent fra 2001 som Ferd. I 1998 etterfulgte han Johan H. Andresen sr. som eier og konsernsjef. I 2012 trådte han tilbake som konsernsjef, men overtok samtidig funksjonen som styreleder. Han er femte generasjon i Andresen-familien som eier og leder virksomheten, etter at den første Johan H. Andresen i 1849 kjøpte J. L. Tiedemanns Tobaksfabrik, drevet med kongelig privilegiebrev utstedt i 1778. 

Under Andresens ledelse er Ferd rendyrket som et industri- og investeringsselskap med vekt på aktivt og profesjonelt eierskap. Konsernet har hatt en betydelig vekst. Ved utløpet av 2013 var verdijustert egenkapital rundt 24,3 milliarder kroner, mot 7,4 milliarder i 2003. Total årsomsetning i selskaper eid eller kontrollert av Ferd utgjorde i 2010 22 milliarder kroner, mens antall ansatte var ca. 13 400. I tillegg til industrielt eierskap har Ferd finansielle investeringer som omfatter aksjer i nordiske børsnoterte selskaper og små- og mellomstore bedrifter, eierandeler i hedgefond, private equity-fond, aksjefond og infrastrukturfond. Konsernet har også en betydelig eiendomsportefølje og driver eiendomsutvikling.

Andresen var i 2014 nr. 5 på finanstidsskriftet *Kapital*s liste over Norges 400 rikeste personer.

Filantropisk engasjement
------------------------

Andresen har en rekke ikke-kommersielle engasjementer, blant annet i organisasjonen Ungt Entreprenørskap og ungdomsentreprenørenes europeiske paraplyorganisasjon  Junior Achievement – Young Enterprise Europe, og i den liberale tankesmien Civita.

I 2006 tok Andresen initiativ til et samarbeid mellom private og offentlige interesser om en stor norskbasert mikrofinansinstitusjon for å fremme utvikling i fattige land. Dette ledet i 2008 til etableringen av NMI – Norsk mikrofinansinitiativ, som har en forvaltningskapital på 600 millioner kroner, halvparten gjennom de private selskapene Ferd, DNB, KLP og Storebrand, den andre halvparten gjennom statlige Norfund.

Fra 2009 har Andresens filantropiske virksomhet i hovedsak vært kanalisert gjennom Ferd Sosiale Entreprenører. Dette er et eget forretningsområde i konsernet, og støtter sosiale entreprenører gjennom økonomiske bidrag og personlig innsats fra Ferd-medarbeidere. Formålet er å bidra til at mennesker, særlig barn og unge, får muligheten til å utvikle seg og sitt potensial.

Verv
----

Andresen ble 18. desember 2014 utnevnt til leder for etikkrådet for Statens pensjonsfond utland. Han er også styreleder for Ferd AS. Han har også styreverv i Skandinaviska Enskilda Banken, NMI – Norwegian Microfinance Intitiative, Ungt Entreprenørskap og Junior Achievement – Young Enterprise Europe. Andresen har gjennom en årrekke deltatt på Davos-møtene i regi av World Economic Forum. Han var også deltaker på Bilderberg-konferansen i 2012.

Blant tidligere verv er også medlemskap i bedriftsforsamlingen i Orkla og Handelshøyskolen BIs Corporate Partners Advisory Board.

Publikasjoner
-------------

* *Vilje til endring. Sosialt entreprenørskap på norsk*, bidrag (Bitten Schei og Elisabeth Rønnevig, red. 2009)
* *En god dag – historier til inspirasjon og ettertanke* (Carl Petter Opsahl, red. J. M. Stenersens Forlag/Kirkens Bymisjon, 2009)

Se også
-------

* Johan H. Andresen

Referanser
----------

1. ↑   Davos 2014 Participant List, uttrykt i referansen som 1961[Hentet fra Wikidata]
2. ↑   Store norske leksikon, oppført som Johan Henrik Andresen jr. Store norske leksikon-ID Johan\_Henrik\_Andresen\_jr.[Hentet fra Wikidata]
3. ↑  «Johan Henrik Andresen jr. 15,75 milliarder», fra «Norges 400 rikeste», side 66, artikkel i tidsskriftet *Kapital*, 24. september 2010
4. ↑  Andersen, Øystein (15. mai 2012). «Endelig har tobakk- prinsen stumpet røyken». Dagladet. Besøkt 17. oktober 2014.
5. 1 2  Ferd, Årsrapport 2009
6. 1 2  Ferd, Årsrapport 2010
7. ↑  Hegnar.no: *Kapitals 400 rikeste* Arkivert 10. november 2015 hos Wayback Machine.
8. ↑   Ferds nettsider, sponsorater[*død lenke*]
9. ↑  Dagens Næringsliv, 19.12.06
10. ↑  NMIs nettsider Arkivert 3. november 2011 hos Wayback Machine.
11. ↑  *Dagens Næringsliv*: Johan H. Andresen skal lede Etikkrådet (publisert 18. desember 2014; besøkt 13. november 2017)
12. ↑  Ferd, nettsider 2014

Eksterne lenker
---------------

* (no) Offisielt nettsted Rediger på Wikidata

* (en) Johan H. Andresen Jr. – kategori av bilder, video eller lyd på Commons Rediger på Wikidata

|  |  |
| --- | --- |
| Oppslagsverk/autoritetsdata | Store norske leksikon **·** Prabook
 |